Yewîya Ewropa (YE) gefanê Tirkîya yê vera Dengizê Sipî, Lîbya û Yunanîstanî xo acîz kerdene la peynî de waşt ke têkilîya xo ya bi Tirkîya nerm bikera. Nê prosesî de ke heqê cinî û merdiman yenê binpaykerdene 6ê nîsane de Sereka Komîsyonê Yewîya Ewropa Ursula Von Der Leyen û Serekê Konseya Yewîya Ewropa Charles Michel nameyê YE ser o Erdogan zîyaret kerd.
Rojnamegere Ayşegule Karakulhanci qala têkilîya YE û Tirkîya, nermbîyayîşê wird terefan û îdareyê nê têkilîyan  kerde.
Rojnamegere Ayşegule pare kerd ke Yewîya Ewropa têkilîya xo ya bi Tirkîya de polîtîkaya heqanê merdiman û ferasetê demokratîke ser o nêvindena peyê menfatanê xo û planê jeopolîtîkî de gêrena.
Ayşegule Karahulhanci vat: ''Wextê rotişê çekan û meseleya multecîyan zêdîyenê YE xo nêzdîyê Erdoganî kena. Weçînayîşî ra dima Serekê Amerîka Bidenî vat 'Ma do bi hawayêkê xurtî Yewîya Ewropa reyde bixebitê'. Nê vateyî YE kerde rehet. YE binpaykerdişê heqanê merdiman û meseleya demokrasî yê Tirkîya dewrê Amerîka kerd. Beno ke hukmatê Bidenî meseleya S-400an û Halk Bankî de zêdêr qala nînan bikero.''
Ayşegule Karakulhanci nê prosesî de ke vera HDP dewaya qefilnayîşî ameye akerdene, dest nîya wekîlîya Omer Faruk Gergerlîogluyî ser û Peymana Îstanbulî wedarîyaye zîyaretê YE hewce nêkerdêne.  Ayşegule vat: ''Pê nê zîyaretî muxalîfanê Erdoganî rê mesaj ame dayene. Nê zîyaretî destê Erdoganî kerd xûrtêr. Naye ra pey Tirkîya de teda do bizêdîya. Dima ke Yewîya Ewropa meseleya Dengizê Sipî û multecîyan kerde nerm rojdemo pozîtîf qewimîya. YE zanena ke hukmatê Erdoganî menfaatperest o. Coka YE seba multecîyan pereyan dana Tirkîya.''
Ayşegule Karakulhanci eşkera kerd ke wexto ke Tirkîya kewte Efrînî YE tira acîz nêbîye û vat: ''Almanya Sûrîye de paştî dana Tirkîya. Ê zî zanenê ke komanê cîhadîstan rê tesîrê Anqara esto. Binê beran ê girewteyan de ê zî bazarîya ney kenê. Derdê YE nîyo ke binpaykerdişanê heqanê merdiman ê Tirkîya çareser bikera. Aseno ke YE nê nêzdîbîyayîşê xo rê dewam bikera û paştî bida hukmatê Erdoganî. Ez vana qey Tirkîya hînî do nêeşka polîtîkaya teberî de gaman bierza çunke meseleya Misir, Lîbta û Dengizê Sipî de Tirkîya apey gamî eştî. Tirkîya do verê xo bida polîtîkaya zereyî û tedaya vera heqanê merdiman bizêdîna.''
